उत्तर वैदिक काल के प्रारंभ में भी धर्म का वही उद्देश्य था जो ऋग्वैदिक काल में रहा। वह था- भौतिक सुखों की प्राप्ति। परन्तु उत्तर वैदिक काल में जीवन में स्थायित्व आने से उनके चिन्तन में अभूतपूर्व दर्शन का आविर्भाव हुआ। इस युग का दार्शनिक चिन्तन उपनिषद् नामक ग्रन्थों में संग्रहित है। वेदों के अंत में निबद्ध होने के कारण उपनिषद् वेदान्त के नाम से प्रसिद्ध हुए। इस काल में इन्द्र और वरूण की प्रतिष्ठा कम हो गई। प्रमुख देवता के रूप में अब प्रजापति स्थापित हो गए। प्रजापति को हिरण्य गर्भ भी कहा जाता था। विष्णु और रूद्र भी अब महत्त्वपूर्ण देवता हो गए। इस तरह गुप्ताकाल में जो ब्रह्मा, विष्णु एवं महेश की परिकल्पना विकसित हुई, इसका बीज यहीं तैयार हो गया। पूषण अब शूद्रों के देवता के रूप में स्थापित हो गए। अथर्ववेद में धर्म की चर्चा भी मिलती है, जब इंद्र को नागों एवं राक्षसों का वध करने वाला कहा गया है। अश्विन को अब कृषि की रक्षा करने वाला देवता मान लिया गया है। उसी तरह सवितृ को नए मकान बनाने वाले देवता के रूप में ख्याति मिली।